Astral waarsku oor fopnuus | Netwerk24
31 Maart 2020 16:11
Astral verskaf onder meer hoendervleis.Foto: Unsplash
Die geïntegreerde pluimveeprodusent Astral ontken ten sterkste dat enige van sy werknemers positief vir die korona-virussiekte getoets het.
Die maatskappy het Dinsdag gesê hy is bewus van ’n skermgreep wat op WhatsApp rondgestuur word wat beweer een van sy werkers is siek.
Dit is egter fopnuus, sê hy.
“Astral wil graag al sy belanghebbendes, verbruikers, klante, verskaffers en werknemers die versekering gee dié nuus is geheel en al onwaar.”
Kragtens nuwe regulasies kan persone wat fopnuus versprei swaar beboet of selfs tronkstraf opgelê word.
Astral sê hy het reeds die WhatsApp wat die rondte doen as fopnuus aangemeld.
“Astral volg streng maatreëls wat higiëne betref en het stappe gedoen om die gesondheid en welstand van ons werknemers in hierdie tyd te verseker.”
Verskaffers van kosprodukte soos Astral word as noodsaaklik beskou in die staat van inperking.
Daarom is dit uiters betreurenswaardig dat iemand dit goedgedink het om vals nuus oor hom te versprei, sê Astral.
Meer oor: Astral | Koronavirus | Fopnuus | Covid-19